Ξεπερνούν τους 150 οι πολίτες που έχουν φυλακιστεί με εντολή στρατοδικείων αφότου ξεκίνησε το κύμα διαδηλώσεων εναντίον του προέδρου της Βενεζουέλας Νικολάς Μαδούρο, την 1η Απριλίου, κατήγγειλε χθες Παρασκευή η ΜΚΟ Foro Penal.

Σύμφωνα με τη μη κυβερνητική οργάνωση υπεράσπισης των ανθρωπίνων δικαιωμάτων, 260 άνθρωποι έχουν δικαστεί από στρατοδικεία, κάτι που αντίκειται στο Σύνταγμα, το οποίο ορίζει πως μόνο στρατιωτικοί προσάγονται ενώπιον στρατιωτικών δικαστηρίων.

Εξ αυτών οι 155 οδηγήθηκαν στη φυλακή και οι υπόλοιποι είτε αθωώθηκαν είτε απελευθερώθηκαν υπό όρους.

«Μόνο στην (πολιτεία) Καραμπόμπο σήμερα, 23 άνθρωποι προσήχθησαν ενώπιον στρατοδικείων. Ο αριθμός θα αυξηθεί, καθώς απομένουν πολλοί που αναμένεται να οδηγηθούν» σε αυτά, δήλωσε στο Γαλλικό Πρακτορείο ο Λουίς Μπετανκούρ, δικηγόρος της ΜΚΟ, επιμένοντας στο ότι «οι πολίτες δεν μπορούν να δικάζονται παρά μόνο από πολίτες».

Το κύμα των διαδηλώσεων εναντίον της σοσιαλιστικής κυβέρνησης, οι οποίες συχνά εκτραχύνονται σε συγκρούσεις με τις δυνάμεις επιβολής της τάξης και σε λεηλασίες, έχει στοιχίσει τη ζωή 38 ανθρώπων μέσα σε έξι εβδομάδες, ενώ εκατοντάδες άλλοι έχουν τραυματιστεί, σύμφωνα με τις εισαγγελικές αρχές.

Η γενική εισαγγελέας της Βενεζουέλας, Λουίζα Ορτέγα, καταδίκασε την Τετάρτη την προσαγωγή ενώπιον στρατιωτικών δικαστηρίων πολιτών που συλλαμβάνονται κατά τη διάρκεια διαδηλώσεων.

Το να δικάζονται πολίτες από στρατιωτικούς είναι μια «πρακτική δικτατοριών», κατήγγειλε ο γενικός γραμματέας του Οργανισμού Αμερικανικών Κρατών (ΟΑΚ) Λουίς Αλμάγκρο, ένας από τους πιο σφοδρούς επικριτές της κυβέρνησης της Βενεζουέλας, για την κατάσταση στην οποία έχουν εκφράσει ανησυχία οι ΗΠΑ, η ΕΕ και ο ΟΗΕ.